ระเบียบกระทรวงยุติธรรม ว่าด้วยการจ่ายค่าตอบแทนผู้ประสานงานและบุคคลที่เข้าร่วมประชุมในการดำเนินการเพื่อสร้างความยุติธรรมเชิงสมานฉันท์ พ.ศ. 2561 
ระเบียบกระทรวงยุติธรรม
ว่าด้วยการจ่ายค่าตอบแทนผู้ประสานงานและบุคคลที่เข้าร่วมประชุม
ในการดำเนินการเพื่อสร้างความยุติธรรมเชิงสมานฉันท์
พ.ศ. ๒๕๖๑
 

โดยที่เป็นการสมควรให้มีระเบียบว่าด้วยการจ่ายค่าตอบแทนผู้ประสานงานและบุคคลที่เข้าร่วมประชุมในการดำเนินการเพื่อสร้างความยุติธรรมเชิงสมานฉันท์

อาศัยอำนาจตามความในมาตรา
๕ วรรคหนึ่ง และมาตรา ๓๘ วรรคสาม แห่งพระราชบัญญัติคุมประพฤติ พ.ศ. ๒๕๕๙
รัฐมนตรีว่าการกระทรวงยุติธรรมโดยความเห็นชอบจากกระทรวงการคลัง จึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า
ระเบียบกระทรวงยุติธรรม
ว่าด้วยการจ่ายค่าตอบแทนผู้ประสานงานและบุคคลที่เข้าร่วมประชุมในการดำเนินการเพื่อสร้างความยุติธรรมเชิงสมานฉันท์
พ.ศ. ๒๕๖๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ในระเบียบนี้
ผู้ประสานงาน หมายความว่า
พนักงานคุมประพฤติหรือบุคคลอื่นใดที่ได้รับการแต่งตั้งจากผู้อำนวยการ
ให้ทำหน้าที่จัดให้มีการดำเนินการเพื่อสร้างความยุติธรรมเชิงสมานฉันท์
บุคคลที่เข้าร่วมประชุม หมายความว่า ผู้นำชุมชน
และบุคคลที่ผู้ถูกสืบเสาะและพินิจ ผู้ถูกคุมความประพฤติ หรือผู้เสียหายมีความประสงค์ให้เข้าร่วมในการประชุม
ซึ่งต้องมิใช่บุคคลที่มีความสัมพันธ์เป็นญาติกับผู้ถูกสืบเสาะและพินิจ
ผู้ถูกคุมความประพฤติ หรือผู้เสียหาย
ผู้อำนวยการ หมายความว่า ผู้อำนวยการสำนักงานคุมประพฤติ
และผู้อำนวยการหน่วยงานในสังกัดกรมคุมประพฤติ

ข้อ ๔
ให้ผู้ประสานงานที่ไม่ได้เป็นเจ้าหน้าที่สังกัดกรมคุมประพฤติได้รับค่าตอบแทนในอัตราหนึ่งพันบาทต่อครั้ง
โดยให้จ่ายค่าตอบแทนเมื่อได้ส่งรายงานการประชุมประสานสัมพันธภาพต่อผู้อำนวยการ

ข้อ ๕
ให้บุคคลที่เข้าร่วมประชุมในการดำเนินการเพื่อสร้างความยุติธรรมเชิงสมานฉันท์ได้รับค่าตอบแทนในอัตราคนละสามร้อยบาทต่อครั้ง

ข้อ ๖
หลักฐานการจ่ายให้ถือปฏิบัติตามระเบียบของทางราชการ

ข้อ ๗ วิธีปฏิบัติใดที่ไม่ได้กำหนดในระเบียบนี้
ให้ถือปฏิบัติตามระเบียบของทางราชการ

ข้อ ๘
ให้ปลัดกระทรวงยุติธรรมเป็นผู้รักษาการตามระเบียบนี้
และให้มีอำนาจตีความวินิจฉัยปัญหาเพื่อดำเนินการให้เป็นไปตามระเบียบนี้


ประกาศ ณ วันที่ ๑๑ พฤษภาคม
พ.ศ. ๒๕๖๑
พลอากาศเอก ประจิน จั่นตอง
รัฐมนตรีว่าการกระทรวงยุติธรรม











ปวันวิทย์/จัดทำ
๒
กรกฎาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๒๘ ง/หน้า ๒/๕ มิถุนายน ๒๕๖๑